






















B. PAKUOTĖS LAPELIS


Pakuotės lapelis: informacija vartotojui

TADALAFIL GENERIS 5 mg plėvele dengtos tabletės
tadalafilis

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
· Neišmeskite šio lapelio, nes vėl gali prireikti jį perskaityti. 
· Jeigu kiltų daugiau klausimų, kreipkitės į gydytoją arba vaistininką.
· Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.

Apie ką rašoma šiame lapelyje?

1. Kas yra TADALAFIL GENERIS ir kam jis vartojamas
2. Kas žinotina prieš vartojant TADALAFIL GENERIS
3. Kaip vartoti TADALAFIL GENERIS
4. Galimas šalutinis poveikis
5. Kaip laikyti TADALAFIL GENERIS
6. Pakuotės turinys ir kita informacija


1. Kas yra TADALAFIL GENERIS ir kam jis vartojamas

TADALAFIL GENERIS sudėtyje yra veikliosios medžiagos tadalafilio, kuris priklauso vaistų, vadinamų 5-ojo tipo fosfodiesterazės inhibitoriais, grupei.

· Erekcijos funkcijos sutrikimas. Tai vyro negalėjimas sukelti arba išlaikyti kietą stačią varpą, tinkamą lytiniam aktui atlikti. Buvo įrodyta, kad TADALAFIL GENERIS reikšmingai pagerina gebėjimą sukelti kietą stačią varpą, tinkamą lytiniam aktui.
Po lytinės stimuliacijos TADALAFIL GENERIS veikia padėdamas Jūsų varpos kraujagyslėms išsiplėsti, todėl į varpą įteka daugiau kraujo. Dėl to pagerėja erekcijos funkcija. Jeigu Jūsų erekcijos funkcija nesutrikusi, TADALAFIL GENERIS nepadės. Svarbu pažymėti, kad gydant erekcijos funkcijos sutrikimą TADALAFIL GENERIS neveiks, jeigu nebus seksualinės stimuliacijos. Jūs su savo partnere turėsite užsiimti išankstiniu žaidimu taip, kaip užsiimtumėte šio vaisto dėl erekcijos funkcijos sutrikimo nevartoję.
· Šlapimo organų simptomai, susiję su dažnai pasitaikančia liga, vadinama gerybine prostatos hiperplazija. Tai prostatos didėjimas su amžiumi. Simptomai yra šlapinimosi pradžios pasunkėjimas, pojūtis, kad nevisiškai ištuštinta šlapimo pūslė ir dažnesnis poreikis šlapintis, net naktį. TADALAFIL GENERIS pagerina kraujo įtekėjimą į prostatą ir šlapimo pūslę ir atpalaiduoja jų raumenis, todėl gali susilpnėti gerybinės prostatos hiperplazijos simptomai. Įrodyta, kad šiuos šlapimo organų simptomus TADALAFIL GENERIS palengvina praėjus 1–2 savaitėms nuo gydymo pradžios.


2. Kas žinotina prieš vartojant TADALAFIL GENERIS

TADALAFIL GENERIS vartoti draudžiama, jeigu:
· yra alergija tadalafiliui arba bet kuriai pagalbinei šio vaisto medžiagai (jos išvardytos 6 skyriuje);
· vartojate bet kokių organinių nitratų preparatų ar azoto oksido donorų (pvz., amilnitrito). Šios (t. y. nitratų) grupės vaistais gydoma krūtinės angina (krūtinės skausmas). Nustatyta, kad TADALAFIL GENERIS stiprina šių vaistų sukeliamą poveikį. Jei vartojate kokių nors nitratų, ar tiksliai nežinote, ar jų vartojate, pasakykite gydytojui;
· sergate sunkia širdies liga ar neseniai paskutiniųjų 90 parų laikotarpiu Jus buvo ištikęs širdies priepuolis;
· neseniai paskutiniųjų 6 mėnesių laikotarpiu Jus buvo ištikęs insultas;
· yra mažas arba didelis, bet nereguliuojamas kraujospūdis;
· buvote kada nors apakę dėl ne arterito sukeltos priekinės išeminės regos nervo neuropatijos (angl. NAION), t. y. sutrikimas, kuris dar vadinamas akies insultu;
· vartojate riociguatą. Šiuo vaistu yra gydoma plautinė arterinė hipertenzija (t. y. kraujospūdžio plaučiuose padidėjimas) ir lėtinė tromboembolinė plautinė hipertenzija (t. y. kraujo krešulių sukeltas kraujospūdžio plaučiuose padidėjimas). Įrodyta, kad FDE5 inhibitoriai (pavyzdžiui, TADALAFIL GENERIS) padidina šio vaisto hipotenzinį poveikį. Jeigu vartojate riociguatą arba abejojate dėl to, pasakykite savo gydytojui.

Įspėjimai ir atsargumo priemonės
Pasitarkite su gydytoju prieš pradėdami vartoti TADALAFIL GENERIS.

Turėkite omenyje, kad seksualinis aktyvumas kelia riziką širdies liga sergantiems pacientams, kadangi papildomai apkraunama širdis. Jeigu sergate širdies liga, pasakykite gydytojui.

Kadangi gerybinė prostatos hiperplazija ir prostatos vėžys gali sukelti tokių pačių simptomų, prieš pradėdamas Jus gydyti nuo gerybinės prostatos hiperplazijos, Jūsų gydytojas patikrins, ar nesergate prostatos vėžiu.
Prostatos vėžio TADALAFIL GENERIS negydo.

Prieš pradėdami vartoti tabletes, pasakykite savo gydytojui jeigu Jums yra:
· pjautuvinė anemija (nenormalūs raudonieji kraujo kūneliai);
· dauginė mieloma (kaulų čiulpų vėžys);
· leukemija (kraujo kūnelių vėžys);
· bet kokia varpos deformacija;
· sunkus kepenų funkcijos sutrikimas;
· sunkus inkstų funkcijos sutrikimas.

Nežinoma, ar TADALAFIL GENERIS yra veiksmingas pacientams, kuriems buvo atlikta:
· mažojo dubens operacija;
· visos prostatos arba jos dalies pašalinimo operacija, kurios metu buvo nukirpti nervai (radikali nervų neišsauganti prostatektomija).

Jeigu vartojant TADALAFIL GENERIS staigiai susilpnėtų regėjimas ar apaktumėte arba būtų matomas iškreiptas, blankus vaizdas, TADALAFIL GENERIS vartojimą nutraukite ir nedelsdami kreipkitės į gydytoją.

Pablogėjusi klausa arba staigus klausos praradimas stebėtas kai kuriems pacientams, vartojantiems tadalafilį. Nors nėra žinoma, ar šie atvejai tiesiogiai susijęs su tadalafilio vartojimu, jeigu Jums pablogėjo klausa arba pasireiškė staigus klausos praradimas, nebevartokite TADALAFIL GENERIS ir nedelsiant kreipkitės į gydytoją.

TADALAFIL GENERIS neskirtas vartoti moterims.

Vaikams ir paaugliams
TADALAFIL GENERIS neskirtas vartoti vaikams ir jaunesniems kaip 18 metų paaugliams.

Kiti vaistai ir TADALAFIL GENERIS
Jeigu vartojate ar neseniai vartojote kokių nors kitų vaistų arba dėl to nesate tikri, apie tai pasakykite savo gydytojui.

TADALAFIL GENERIS vartoti negalima, jeigu jau vartojate nitratų.

Kai kuriuos vaistus gali veikti TADALAFIL GENERIS arba jie gali keisti TADALAFIL GENERIS poveikį. Pasakykite savo gydytojui arba vaistininkui, jeigu jau vartojate:
· alfa adrenoreceptorių blokatorių (vartojami dideliam kraujospūdžiui arba šlapimo organų simptomams, susijusiems su gerybine prostatos hiperplazija, gydyti);
· kitų vaistų padidėjusiam kraujospūdžiui gydyti;
· riociguatą;
· 5-alfa reduktazės inhibitorių (vartojamų gerybinei prostatos hiperplazijai gydyti);
· tokių vaistų, kaip ketokonazolo tabletės (vartojamos grybelių sukeltoms infekcinėms ligoms gydyti) ir proteazės inhibitoriai AIDS arba ŽIV infekcijai gydyti;
· fenobarbitalį, fenitoiną, karbamazepiną (prieštraukuliniai vaistai);
· rifampiciną, eritromiciną, klaritromiciną arba itrakonazolą;
· kitokių vaistų nuo erekcijos funkcijos sutrikimo.

TADALAFIL GENERIS vartojimas su gėrimais ir alkoholiu
Informacija apie alkoholio įtaką pateikta 3 skyriuje. Greipfrutų sultys gali sutrikdyti TADALAFIL GENERIS poveikį ir todėl turi būti vartojamos atsargiai. Norėdami sužinoti daugiau, kreipkitės į savo gydytoją.

Vaisingumas
Gydant šunis, sumažėjo spermatozoidų vystymasis jų sėklidėse. Kai kuriems vyrams buvo pastebėtas spermos kiekio sumažėjimas. Nesitikima, kad dėl tokio poveikio sumažėtų vaisingumas.

Vairavimas ir mechanizmų valdymas
Klinikinių tyrimų metu TADALAFIL GENERIS kai kuriems vyrams sukėlė svaigulį. Prieš vairavimą ar mechanizmų valdymą atidžiai pasitikrinkite savo reakciją į šias tabletes.

TADALAFIL GENERIS sudėtyje yra laktozės ir natrio
Jeigu gydytojas Jums yra sakęs, kad netoleruojate kokių nors angliavandenių, kreipkitės į jį prieš pradėdami vartoti šį vaistą.

Šio vaisto plėvele dengtoje tabletėje yra mažiau kaip 1 mmol (23 mg) natrio, t.y. jis beveik neturi reikšmės.

3. Kaip vartoti TADALAFIL GENERIS

Šį vaistą visada vartokite tiksliai, kaip nurodė gydytojas. Jeigu abejojate, kreipkitės į gydytoją arba vaistininką.

TADALAFIL GENERIS tabletės skirtos tik vyrams vartoti per burną. Nurykite visą tabletę užgerdami šiek tiek vandens. Tabletes galima gerti valgio metu arba nevalgius.

Erekcijos funkcijos sutrikimui gydyti
Rekomenduojama dozė yra viena 5 mg tabletė. Ji geriama vieną kartą per parą, maždaug tokiu pačiu paros laiku. Atsižvelgdamas į Jūsų reakciją į TADALAFIL GENERIS, gydytojas dozę gali sumažinti iki 2,5 mg. Tai bus 2,5 mg tabletės.

Daugiau negu vieną kartą per parą TADALAFIL GENERIS nevartokite.

TADALAFIL GENERIS dozavimas vieną kartą per parą gali būti naudingas vyrams, kurie seksualinių santykių numato turėti du arba daugiau kartų per savaitę.

Vieną kartą per parą geriamas TADALAFIL GENERIS seksualinės stimuliacijos metu padės sukelti erekciją bet kuriuo 24 val. laikotarpiu.

Svarbu suprasti, kad be seksualinės stimuliacijos TADALAFIL GENERIS neveikia, todėl Jums su partnere reikės užsiimti išankstiniu žaidimu taip pat, kaip užsiimtumėte ir negerdami vaistinio preparato nuo erekcijos sutrikimo.

Alkoholis gali daryti poveikį gebėjimui sukelti erekciją ir gali trumpam sumažinti kraujospūdį. Jeigu vartojate arba planuojate vartoti TADALAFIL GENERIS, daug alkoholio (koncentracija kraujyje 0,08 % arba didesnė) negerkite, nes tai gali padidinti galvos svaigimo riziką atsistojus.

Gerybinei prostatos hiperplazijai gydyti
Dozė − viena 5 mg tabletė. Ją reikia gerti vieną kartą per parą, maždaug tokiu pačiu paros laiku. Jeigu Jums yra gerybinė prostatos hiperplazija ir erekcijos funkcijos sutrikimas, dozė taip pat yra viena 5 mg tabletė vieną kartą per parą.
Daugiau negu vieną kartą per parą TADALAFIL GENERIS nevartokite.

Ką daryti pavartojus per didelę TADALAFIL GENERIS dozę?
Kreipkitės į savo gydytoją. Jums gali pasireikšti toliau 4 skyriuje aprašytas šalutinis poveikis.

Pamiršus pavartoti TADALAFIL GENERIS
Savo dozę gerkite tuoj pat, kai tik prisiminsite, tačiau negalima vartoti dvigubos dozės norint kompensuoti praleistą tabletę. Daugiau kaip vieną kartą per parą TADALAFIL GENERIS vartoti negalima. 

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


4. Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms. Paprastai jis būna lengvas arba vidutinio sunkumo.

Jeigu pasireiškia kuris nors toliau išvardytas šalutinis poveikis, nutraukite vaisto vartojimą ir nedelsdami kreipkitės į gydytoją.
· alerginės reakcijos, įskaitant išbėrimus (pasireiškia nedažnai);
· krūtinės skausmas: negalima vartoti nitratų, bet reikia nedelsiant kreiptis į gydytoją (pasireiškia nedažnai);
· priaprizmas, ilgalaikė erekcija, kuri gali būti skausminga, po TADALAFIL GENERIS išgėrimo (pasireiškia retai). Jeigu pasireiškia tokia erekcija, kuri nepaliaujamai išsilaiko ilgiau kaip 4 valandas, turite nedelsdami kreiptis į gydytoją;
· staigus apakimas (pasireiškia retai), iškreiptas, blankus, neryškus centrinis matymas arba staigus 
regos susilpnėjimas (dažnis nežinomas).

Buvo pranešta apie kitą šalutinį poveikį.

Dažni šalutinio poveikio reiškiniai (gali pasireikšti rečiau kaip 1 iš 10 asmenų):
· galvos skausmas, nugaros skausmas, raumenų skausmas, rankų ir kojų skausmas, veido ir kaklo paraudimas, nosies užgulimas ir nevirškinimas.

Nedažni šalutinio poveikio reiškiniai (gali pasireikšti rečiau kaip 1 iš 100 asmenų):
· svaigulys, pilvo skausmas, šleikštulys, pykinimas (vėmimas), refliuksas, daiktų matymas lyg per miglą, akių skausmas, kvėpavimo pasunkėjimas, kraujas šlapime, ilgalaikė erekcija, dažno širdies plakimo jutimas, dažnas širdies plakimas, kraujospūdžio padidėjimas, kraujospūdžio sumažėjimas, kraujavimas iš nosies, skambėjimas ausyse, rankų, kojų ar kulkšnių patinimas ir nuovargio jausmas.

Reti šalutinio poveikio reiškiniai (gali pasireikšti rečiau kaip 1 iš 1 000 asmenų):
· alpimas, priepuoliai ir artimosios atminties netekimas, akių vokų patinimas, akių paraudimas, staigus klausos susilpnėjimas ar netekimas, dilgėlinė (niežtintys raudoni rumbai ant odos paviršiaus), kraujavimas iš varpos, kraujas spermoje ir prakaitavimo sustiprėjimas.

TADALAFIL GENERIS vartojančius vyrus retais atvejais ištiko širdies priepuolis ar insultas. Daugumai šių vyrų buvo širdies veiklos sutrikimų prieš pradedant vartoti šį vaistą.

Pranešta apie retais atvejais atsiradusį dalinį, staigų, laikiną ar nuolatinį regėjimo viena ar abiem akimis susilpnėjimą ar praradimą.

TADALAFIL GENERIS vartojantiems vyrams buvo pastebėtas papildomas retas šalutinis poveikis, kuris klinikinių tyrimų metu nepasireiškė. Tai yra:
· migrena, veido patinimas, sunki alerginė reakcija, sukelianti veido ar gerklės patinimą, sunkūs odos išbėrimai, kai kurie sutrikimai, darantys poveikį akių aprūpinimui krauju, nereguliarus širdies plakimas, angina ir staigi mirtis dėl širdies sutrikimo;
· iškreiptas, blankus, neryškus centrinis matymas arba staigus regos susilpnėjimas (dažnis nežinomas).

TADALAFIL GENERIS vartojantiems vyresniems negu 75 metų vyrams šalutinis poveikis svaigulys pasireiškė dažniau. TADALAFIL GENERIS vartojantiems vyresniems negu 65 metų vyrams viduriavimas pasireiškė dažniau.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite užpildyti ir pateikti Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ nurodytais būdais arba paskambinti nemokamu telefonu +370 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5. Kaip laikyti TADALAFIL GENERIS

Šį vaistą laikykite vaikams nepastebimoje ir nepasiekiamoje vietoje.

Ant kartono dėžutės ir lizdinės plokštelės po „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Šiam vaistui specialių laikymo sąlygų nereikia.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6. Pakuotės turinys ir kita informacija

TADALAFIL GENERIS sudėtis
· Veiklioji medžiaga yra tadalafilis. Kiekvienoje tabletėje yra 5 mg tadalafilio.
· Pagalbinės medžiagos yra
Tabletės šerdis: laktozė monohidratas, kopovidonas, makrogolglicerolio hidroksistearatas, bevandenis koloidinis silicio dioksidas, kroskarmeliozės natrio druska, mikrokristalinė celiuliozė, magnio stearatas.
Tabletės plėvelė: hipromeliozė, titano dioksidas (E171), triacetinas, talkas (E553b), geltonasis geležies oksidas (E172).

TADALAFIL GENERIS išvaizda ir kiekis pakuotėje
TADALAFIL GENERIS 5 mg tabletės yra šviesiai geltonos, ovalios, plėvele dengtos tabletės, viena jų pusė ženklinta užrašu „5”, kita pusė – „TL“.

TADALAFIL GENERIS 5 mg tabletės tiekiamos supakuotos į lizdines plokšteles po 28 tabletes.

Registruotojas eksportuojančioje valstybėje ir gamintojas

Registruotojas
Generis Farmacêutica, S.A.
Rua João de Deus, 19, Venda Nova
2700-487 Amadora
Portugalija

Gamintojas
APL Swift Services (Malta) Limited
HF26, Hal Far Industrial Estate, Hal Far,
Birzebbugia, BBG 3000
Malta

arba

Generis Farmacêutica, S.A.
Rua João de Deus, 19, Venda Nova
2700-487 Amadora
Portugalija

Lygiagretus importuotojas
UAB „Niromed“
Žirmūnų g. 139A
LT-09120 Vilnius
Lietuva

Perpakavo
LABOR Przedsiębiorstwo Farmaceutyczno-Chemiczne sp. z o.o.
Ul. Długosza 49,
51-162 Wrocław,
Lenkija

arba

UAB „Entafarma“
Klonėnų vs. 1,
LT-19156 Širvintų r. sav.
Lietuva

Šis pakuotės lapelis paskutinį kartą peržiūrėtas 2026-10-02.

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/.

Lygiagrečiai importuojamas vaistas nuo referencinio vaisto skiriasi tinkamumo laiku: referencinio vaisto - 3 metai, lygiagrečiai importuojamo - 4 metai; išvaizda: referencinio vaisto tablečių viena pusė lygi, tabletės išmatavimai yra 10 mm x 6,0 mm, jos storis 3,3-3,9 mm, lygiagrečiai importuojamo vaisto tablečių vienoje pusėje įspausta „TL“; pagalbinėmis medžiagomis: referencinio vaisto tabletės šerdyje yra pregelifikuotas krakmolas, natrio laurilsulfatas, tabletės plėvelėje - laktozė monohidratas, raudonasis geležies oksidas (E172), lygiagrečiai importuojamo vaisto tabletės šerdyje yra kopovidonas, makrogolglicerolio hidroksistearatas, mikrokristalinė celiuliozė.

